ഫാത്തിമയുടെ മരണം: 11ന് സിബിഐ കോടതിയില് ഹാജരാകാന് പിതാവ് ലത്തീഫിന് നോട്ടീസ് ചെന്നൈ: ചെന്നൈ ഐഐടി വിദ്യാര്ഥിനി ഫാത്തിമ ലത്തീഫ് ദുരൂഹ സാഹചര്യത്തില് മരണപ്പെട്ട കേസില് പിതാവ് അബ്ദുല് ലത്തീഫിന് സിബിഐ നോട്ടീസ്. ഈ മാസം 11ന് ചെന്നൈ സിബിഐ കോടതിയില് ഹാജരായി 164 പ്രകാരം രഹസ്യമൊഴി രേഖപ്പെടുത്താനാണ് സിബിഐ നോട്ടീസ് നല്കിയത്.കേസില് സിബിഐ അന്വേഷണത്തില് പുരോഗതിയില്ലെന്ന് ആരോപിച്ച് രക്ഷിതാക്കള് രംഗത്തു വന്നതിനെ തുടര്ന്നാണ് മുഖം രക്ഷിക്കാന് സിബിഐ നടപടികള് പുനഃആരംഭിച്ചത്. സിബിഐ അന്വേഷണത്തെക്കുറിച്ച് യാതൊരു വിവരവും ലഭിക്കുന്നില്ലെന്നാണ് ഫാത്തിമ ലത്തീഫിന്റെ പിതാവ് പറയുന്നത്. എട്ടു മാസം മുന്പ് സിബിഐ അന്വേഷണ സംഘം കൊല്ലത്തെ വീട്ടില് വന്നുപോയതല്ലാതെ പിന്നീടൊന്നും ഉണ്ടായില്ല. മകളുടെ പ്രഫസറായിരുന്നയാള് മൂന്നു മാസം മുന്പ് രാജിവച്ചിരുന്നു. ആരോപണവിധേയനായ അധ്യാപകന് ഇപ്പോഴും ക്യാംപസില് ഉണ്ട്. ദുരൂഹതകള് ഏറെയുള്ള കേസില് ഇനി ആരെയാണ് കാണേണ്ടതെന്നാണ് ലത്തീഫ് ചോദിച്ചിരുന്നു.അതേസമയം, ഫാത്തിമയുടെ പിതാവ് ചൊവ്വാഴ്ച മുഖ്യമന്ത്രി പിണറായി വിജയനെ കണ്ട് വീണ്ടും പരാതി നല്കും. 13ന് മുന്പ് തമിഴ്നാട് മുഖ്യമന്ത്രി എം.കെ.സ്റ്റാലിനെയും കാണാനാണ് ലത്തീഫിന്റെ തീരുമാനം. കൊല്ലം രണ്ടാംകുറ്റി സ്വദേശിനി ഫാത്തിമയെ 2019 നവംബര് ഒമ്ബതിനാണ് ചെന്നൈ ഐഐടിയുടെ ഹോസ്റ്റല് മുറിയില് തൂങ്ങിമരിച്ച നിലയില് കണ്ടത്. സിബിഐയുടെ ചെന്നൈ യൂണിറ്റാണ് കേസ് അന്വേഷിക്കുന്നത്.